L'Eliana celebrarà la III Fira d'Associacions dissabte que ve 24
16 de maig de 2025

• Un total de 40 entitats locals participaran en una jornada festiva amb actuacions musicals i culturals.

L'Ajuntament de l'Eliana ha presentat aquest migdia la III Fira d'Associacions, que se celebrarà dissabte que ve 24 de maig, de 10:00 a 14:00 hores, a la Plaça d'Europa del parc de la Pinada. Una cita que ja s'ha convertit en una data assenyalada en el calendari local i en un reflex fidel la diversitat i la implicació dels elianers i elianeres en la vida social del municipi.

En aquesta tercera edició, un total de 42 associacions del municipi —dels àmbits cultural, social, educatiu, mediambiental, veïnal i sanitari— donaran a conèixer la seua labor i projectes. La jornada comptarà a més amb un variat programa d'actuacions en directe de música, dansa i poesia, entre altres propostes.

Amb aquesta iniciativa, el Consistori reforça el seu compromís amb el teixit associatiu local, amb l'objectiu de visibilitzar el treball que realitzen aquestes entitats, algunes d'elles de recent creació, i fomentar la participació ciutadana en les seues activitats.

L'alcalde, Salva Torrent, ha animat a tota la ciutadania a acostar-se a la fira per a conèixer de prop la gran riquesa del teixit associatiu elianer, gaudir d'un matí de convivència i descobrir nous espais de participació. “Les associacions són un motor fonamental de la vida local i un reflex del compromís, la creativitat i la solidaritat de la nostra gent”, ha assenyalat.